b'\n_START_ARTICLE_\nMaantiejuoksu\n_START_PARAGRAPH_\nMaantiejuoksu eli katujuoksu on juoksulaji, jossa kilpaillaan tyypillisesti 5 km, 10 km, puolimaratonin ja maratonin (42,195 km) mittaisilla matkoilla. Kansainv\xc3\xa4lisen yleisurheiluliiton s\xc3\xa4\xc3\xa4nt\xc3\xb6jen mukaan muita maantiejuoksun vakiomatkoja ovat 15 km, 20 km, 25 km, 30 km, 100 km sek\xc3\xa4 maantieviesti. Maantiejuoksut tulee suorittaa kestop\xc3\xa4\xc3\xa4llysteisill\xc3\xa4 teill\xc3\xa4 eik\xc3\xa4 reitti saa kulkea pehme\xc3\xa4ll\xc3\xa4 alustalla kuten ruohikolla._NEWLINE_Maantiejuoksuissa pidet\xc3\xa4\xc3\xa4n kirjaa enn\xc3\xa4tyksist\xc3\xa4, vaikka reitit poikkeavat aina toisistaan. Enn\xc3\xa4tyskelpoisen reitin t\xc3\xa4ytyy olla virallisen reitinmittaajan mittaama. Kilpailun l\xc3\xa4hd\xc3\xb6n ja maalin v\xc3\xa4linen et\xc3\xa4isyys linnuntiet\xc3\xa4 mitattuna ei saa olla yli 50\xc2\xa0% kilpailtavan matkan et\xc3\xa4isyydest\xc3\xa4. Reitin keskim\xc3\xa4\xc3\xa4r\xc3\xa4inen kaltevuus alasp\xc3\xa4in ei saa olla enemp\xc3\xa4\xc3\xa4 kuin 0,1\xc2\xa0% eli esimerkiksi 10 kilometrin reitill\xc3\xa4 maali saa sijaita korkeintaan 10 metri\xc3\xa4 alempana kuin l\xc3\xa4ht\xc3\xb6._NEWLINE_Maratonia pitempiin juoksumatkoihin viitataan yleens\xc3\xa4 nimell\xc3\xa4 ultrajuoksu. Ultrajuoksukilpailutkin voivat tapahtua maantiell\xc3\xa4, mutta niit\xc3\xa4 j\xc3\xa4rjestet\xc3\xa4\xc3\xa4n my\xc3\xb6s haastavimmissa olosuhteissa kuten polkujuoksuina.\n_START_SECTION_\nMaantiejuoksut arvokisoissa\n_START_PARAGRAPH_\nMaraton kuuluu olympialaisten, yleisurheilun maailmanmestaruuskilpailujen ja yleisurheilun EM-kilpailujen ohjelmaan. Vuodesta 2016 alkaen EM-kilpailuissa tosin kilpaillaan maratonin sijaan puolimaratonilla, mik\xc3\xa4li samana vuonna j\xc3\xa4rjestet\xc3\xa4\xc3\xa4n kes\xc3\xa4olympialaiset. Joka toinen vuosi j\xc3\xa4rjestett\xc3\xa4v\xc3\xa4t EM-kilpailut osuvat siis joka toinen kerta samalle vuodelle nelj\xc3\xa4n vuoden v\xc3\xa4lein j\xc3\xa4rjestett\xc3\xa4vien kes\xc3\xa4olympialaisten kanssa. Puolimaratonilla j\xc3\xa4rjestet\xc3\xa4\xc3\xa4n omat maailmanmestaruuskilpailut joka toinen vuosi.\n_START_SECTION_\nMaantiejuoksun kansalliset mestaruuskisat Suomessa\n_START_PARAGRAPH_\nMaantiejuoksun SM-kilpailut juostaan vuosittain kev\xc3\xa4isin ja niiss\xc3\xa4 kilpaillaan puolimaratonin matkalla aikuisten sarjoissa. Kisoissa kilpaillaan my\xc3\xb6s 17- ja 19-vuotiaiden junioreiden sarjoissa 10 km matkalla. Maratonin SM-kilpailut kilpaillaan erikseen yleens\xc3\xa4 syksyll\xc3\xa4 vuosittain.'